和王絢道贈高七植竹
作者：劉攽
朝代：宋

paragraphs: 人言植物中，唯竹類有德。
虛心道所存，外勁禮自飾。
風霜不改陰，一何金玉色。
丘澤無變根，還如古人直。
繁花豈無實，所待鵷鸞食。
卑枝亦可栖，不許鴟鳶息。
爲君裁管籥，於此諧金石。
爲君度短長，於此齊尋尺。
濟川倚巨檝，扶老杖輕策。
大厦莞簟安，射侯弓矢力。
乃知天材美，固待君子識。
飽聞崑崙秀，盛說瀟湘碧。
豈曰生不遷，念當厚封植。
惟君傲聲利，心遠地更僻。
擇交獨此君，開徑如三益。
清風共忘言，明月爲莫逆。
還當掃塵榻，會待遺名客。